पंकजा मुंडे ने कहा- 'मैं भाजपा नहीं छोड़ूंगी, BJP किसी एक की नहीं लेकिन पार्टी चाहे तो...'  
पंकजा मुंडे ने कहा, वह अब बीजेपी कोर समिति की सदस्य नहीं
पंकजा ने अपने पिता की जयंती पर रैली का किया था आयोजन
पंकजा मुंडे ने कहा, पार्टी चाहे तो मुझ पर कोई निर्णय ले सकती है
जिस मंच से पंकजा मुंडे गरज रही थीं उसी मंच पर पार्टी से नाराज़ चल रहे एकनाथ खड़से भी मौजूद थे, लेकिन पार्टी प्रदेश अध्यक्ष चंद्रकांत पाटिल के जनसभा में पहुंचने से माहौल कुछ बदला सा दिखा. बता दें कि राजनीतिक गलियारों में इस आयोजन को पंकजा का शक्ति प्रदर्शन भी कहा जा रहा है. पंकजा ने इशारों-इशारों में अपनी हार के लिए पार्टी के कुछ नेताओं पर जिम्मेदारी डाली, लेकिन पार्टी छोड़ने की खबरों पर जारी कयासों पर पूर्णविराम लगाया. 
बता दें कि पंकजा मंगलवार को राज्य बीजेपी कोर समिति की बैठक में भी शामिल नहीं हुई और गुरुवार को उन्होंने घोषणा की कि वह अब कोर समिति की सदस्य नहीं हैं. अपने भाषण में पंकजा ने हालिया विधानसभा चुनाव में पर्ली सीट से अपने रिश्ते के भाई और राकांपा नेता धनंजय मुंडे से मिली हार का उल्लेख करते हुए कहा कि कुछ बीजेपी नेता (परोक्ष रूप से देवेंद्र फडणवीस के लिए) इस सीट से उनकी जीत नहीं चाहते थे. पंकजा ने कहा कि वह जनवरी में पूरे महाराष्ट्र में ''मशाल रैली'' निकालेंगी.